Spätrömischer Wachturm in der Hard

Dr spootrömisch Wachdurm in dr Muttezer Hard isch Däil vo de Gränzbefestigunge gsi, wo d Römer um 370 uf dr lingge Site vom Rhii baut häi. Vom Durm si nume no d Fundamänt und die underste baar Laage vo de Stäimuure übrig. D Ruine isch dänggmolgschützt. Gschicht In dr zwäite Helfti vom vierte Joorhundert het dr römisch Kaiser Valentinian im Rhii und dr Donau nooch Wachdürm us Stäi lo baue, zum s Gebiet gege d Raubzüüg vo de Alamanne z verdäidige. In dr erste Helfti vom fümfte Joorhundert häi d Röömer, zämme mit iire Alliierte no die mäisti Zit d Kontrolle über d Rhiigränze gha, aber noch 450 isch die römischi Herrschaft nördlig vo de Alpe verfalle und iir Ändi isch choo, wo d Franke dr Syagrius 486/87 besigt häi. Vo de Gränzbefestigunge häi non e baar Kastell meereri Joorzäänt noch em Fall vom weströmische Kaiserdum in dr zwäite Helfti vom fümfte Joorhundert no existiert. In dr Nöizit isch d Ruine im Joor 1751 widerentdeggt worde. Dr Mooler Emanuel Büchel het sä abzäichnet und beschriibe und sithär isch si e baar Mol undersuecht worde. 1975 het sä d Archäologie Baselland wider freigläit und denn konserwiert. Im Kanton Baselland wäiss mä nume no vo äim andere Römerdurm us dere Zit, däm bim Stärnefäld z Birsfälde. Dä isch aber zerstöört worde, wo mä 1938 dr Auhaafe erwiteret het. Mä nimmt aa, ass zwüschen em Kastell uf em Baasler Münsterhüügel und däm vo Kaiseraugst öbbe alli anderthalb Kilometer e Wachdurm gstande isch, am ene Blatz, wo d Sicht uf die rächtsrhiinischi Site frei gsi isch und d Wachdürm flussuf und flussab sichtbar bliibe si. Gfunde het mä aber bis jetz nüt. Kwelle Archäologie Baselland: Jahresbericht 2012 (Site cha nüme abgrüeft wärde; Suche im Webarchiv)[1] [2] Vorlage:Toter Link/vindonissa.unibas.ch, abgrüeft am 2. Mai 2014